b"\n_START_ARTICLE_\nTrementinaire\n_START_SECTION_\nL'ofici\n_START_PARAGRAPH_\nAquesta activitat, exercida durant el segle XIX i fins ben entrat el segle XX, permetia uns ingressos a fam\xc3\xadlies que vivien de l'agricultura i la ramaderia en un context d'autoconsum. Solien fer dos viatges cada any, durant els mesos de menys feina al mas: un a la tardor, del qual retornaven per Nadal, i un altre tan bon punt havien matat el porc i que durava fins a la Pasqua._NEWLINE_Cada trementinaire anava pel m\xc3\xb3n acompanyada d'una aprenenta, que normalment era un membre de la mateixa fam\xc3\xadlia (una filla, neta, neboda o germana m\xc3\xa9s petita; la que menys falta feia, en les seves paraules). En alguns casos l'acompanyant solia ser el fill, si no hi havia una filla en la fam\xc3\xadlia. La  m\xc3\xa9s gran transmetia a l'aprenenta no nom\xc3\xa9s els coneixements sobre plantes i trementina sin\xc3\xb3 tamb\xc3\xa9 les arts medicinals, els circuits de venda i els clients potencials. Durant el trajecte s'hostatjaven en cases particulars on se les acollia a canvi d'herbes i remeis. D'aquesta manera, a m\xc3\xa9s d'aportar un diners per a la fam\xc3\xadlia i el mas, durant el mesos que marxaven no feien despesa al mas, ja que s'allotjaven en les cases particulars que les requerien.\n_START_SECTION_\nHist\xc3\xb2ria\n_START_PARAGRAPH_\nL'activitat trementinaire va durar fins ben entrat el segle XX. La darrera trementinaire fou Sofia Montaner (1908-1996), que realitz\xc3\xa0 el seu darrer viatge l'any 1984._NEWLINE_C\xc3\xa0ndida Majoral, nascuda a la vall de la Vansa i Tuixent, en el si d\xe2\x80\x99una fam\xc3\xadlia dedicada a la collita i la venda d\xe2\x80\x99herbes remeieres., va morir als 100 anys d'edat l'11 de gener del 2018\n_START_SECTION_\nProductes\n_START_PARAGRAPH_\nLes trementinaires anaven carregades amb farcells (o coixineres) plens de les herbes i unes llaunes on guardaven la trementina i els olis, d'avet i de ginebr\xc3\xb3, a m\xc3\xa9s d'un podallet per tallar herbes, i una petita romana de ferro per pesar els productes. Aprofitaven els viatges per comprar materials i objectes que els feien falta i no trobaven a la muntanya.\n_START_SECTION_\nTrementina\n_START_PARAGRAPH_\nLa trementina era el producte principal usat en el seu ofici i del qual en deriva el mot trementinaire. Es tracta d'una subst\xc3\xa0ncia que s'obt\xc3\xa9 de la resina del pi roig (Pinus sylvestris), despr\xc3\xa9s de purificar-la. De la destil\xc2\xb7laci\xc3\xb3 d'aquesta trementina se n'obtenia dos productes: l'ess\xc3\xa8ncia de trementina o aiguarr\xc3\xa0s i la pega grega o colof\xc3\xb2nia. Les trementinaires utilitzaven tamb\xc3\xa9 una trementina reelaborada a partir de la combinaci\xc3\xb3 d'aquests dos components, que podien comprar en adrogueries i farm\xc3\xa0cies.\n_START_SECTION_\nLlegat i cultura popular\n_START_PARAGRAPH_\nL'any 1998 s'inaugur\xc3\xa0 a Tuixent (Alt Urgell) el Museu de les Trementinaires, on s'explica la forma de vida rural a la vall de la Vansa i l'ofici de trementinaire._NEWLINE_Des de l'any 2000 es celebra de forma anual la Festa de les Trementinaires, amb activitats als diferents pobles de la vall (Tuixent, Sorribes, Ossera, Cornellana, F\xc3\xb3rnols, etc.). De forma conjunta, tamb\xc3\xa9 t\xc3\xa9 lloc a Tuixent una fira dedicada als productes naturals."